
ДО
ОБЩИНСКИ СЪВЕТ
БУРГАС

Д О К Л А Д Н А    З А П И С К А
ОТ ДИМИТЪР НИКОЛОВ НИКОЛОВ
КМЕТ НА ОБЩИНА БУРГАС
Относно: Отдаване под наем, за срок от 10 (десет) години, чрез провеждане на публичен търг с тайно наддаване, на обособена част от имот - площадка за разполагане на атракционни съоръжения за активни забавления, с площ от 770 кв.м,  представляваща част от УПИ IV, с площ 5881 кв.м, отреден „За озеленяване и спорт“ в кв.3 по ПУП-ПРЗ на парк „Езеро“, гр. Бургас, съответстващ на ПИ с идентификатор 07079.622.106 по КККР на гр. Бургас - публична общинска собственост

УВАЖАЕМИ ОБЩИНСКИ СЪВЕТНИЦИ,

Община Бургас е собственик на поземлен имот с идентификатор 07079.622.106 по КККР на гр. Бургас, съответен на УПИ IV, с площ 5881 кв.м, отреден „За озеленяване и спорт“ в кв.3 по ПУП-ПРЗ на парк „Езеро“, гр. Бургас, публична общинска собственост.
Със заявление дружеството „Торос Плей“ АД заявява желание да бъде стартирана процедура за отдаване под наем на частта от общинския имот с площ от 770 кв.м., като предлага в посочения терен да бъдат разположени атракционни съоръжения, представляващи въжена градина за деца и възрастни със 76 различни по трудност препятствия, на четири етажа  и 13,5 метра височина. Инвеститорът се ангажира да достави и монтира атракционите, да облагороди терена като монтира поливна система, направи допълнително озеленяване и постави паркова мебел, като в процеса на производство, доставка и монтаж на съоръженията  ангажира десет души за срок от поне девет месеца.
Инвеститорът заявява, че в процеса на експлоатация на обекта ще бъдат създадени петнадесет броя нови работни места, ще предостави по пет безплатни ползвания всяка година за всяко училище в град Бургас, чийто ученици проявяват интерес, да създаде спортна екосистема с останалите видове спорт, находящи се в парк „Езеро“, да изгради обекта за срок от десет месеца.
Предвижда се инвестицията за изграждане на обекта да бъде в порядъка на 600 000 лева.  
С инвестиционното намерение се предлага съоръжението да бъде разположено на територията на парк „Езеро“, гр. Бургас, срещу конната база и Фестивала на пясъчните фигури, и има за цел колкото се може повече хора да имат достъп до атракционите, които са ориентирани към насърчаване движението и спорта, и запознаване на посетителите с биоразнообразието на територията на община Бургас, както и панорамна гледка за посетителите, за да се насладят и на забележителностите, които се намират там.
Имотът, в който могат да бъдат разположени атракционите, е привлякъл инвеститора със следните характеристики: разположен е непосредствено до морето; Морската градина на Бургас е с прекрасни демографски данни; наоколо липсват високи дървета; налице е необходимата инфраструктура.
Атракционът ще предостави на своите посетители образователно-активни програми от така търсения в днешно време тип наречен „edutainment“ или учене чрез преживяване. Включените спортно-развлекателни дейности и игри доказано развиват различни умения и способности в участниците – гъвкавост, съобразителност, отборна игра, ориентация, преодоляване на страх от високо.
Приложена е визуализация на съоръженията с подробна информация за отделните атракциони (зона, предназначение, височина и площ).
С поставяне на такъв атракцион в парк „Езеро“ пространството ще се превърне в привлекателна точка и ще осигури допълнителен туристически поток. 
Територията предмет на заявлението е любимо място за разходки, игри и забавления на гражданите на гр. Бургас. С реконструкцията на общинската част на Приморския парк и парк „Езеро“, инсталираното ново осветление, Фестивала на пясъчните фигури и конната база, паркът е още по-привлекателен за гражданите и особено за децата. Необходимостта  от детски атракционни съоръжения е голяма. Наличието на такива съоръжения ще изведе децата от улиците на града и те ще имат своите забавления и игри в паркова среда.
С оглед осигуряване на жителите на град Бургас и на техните гости на нови възможности за полезно и приятно прекарване на свободното време на открито и предвид факта, че впечатляващата конструкция на съоръжението ще се впише прекрасно в естествената среда на Морската градина, целесъобразно е общинският имот да бъде отдаден под наем за разполагане на атракционно съоръжение за активни забавления. 
Община Бургас споделя и подкрепя целите на разполагане на атракционно съоръжение на територията ѝ. Предвид горното е целесъобразно Общински съвет - Бургас да стартира процедура за провеждане на публичен търг с тайно наддаване за отдаване под наем на гореописания имот за поставянето на съоръженията.
Съобразявайки внесеното предложение кандидатите в публичния търг следва да представят инвестиционно намерение отговарящо на целите за подкрепа на здравословния и активен начин на живот, да стимулира забавлението на открито сред природата. Стойността на инвестиционното намерение следва да е на минимална стойност от 600 000 лева, която стойност е необходимият минимум за създаване на подобна атракция, която да привлича достатъчен брой посетители за постигане на поставените цели.
 Спечелилият участник следва да изгради и в последствие оперира предложеното от него съоръжение изцяло за своя сметка и на своя отговорност да съгласува разполагането на съоръжението със съответните инфраструктурни дружества, като се сдобие с необходимите лицензии и разрешителни за извършване на дейността. 
В изпълнение разпоредбите на чл. 41, ал. 2 от Закона за общинската собственост (ЗОС), във връзка с чл. 22, ал. 3 от ЗОС е възложено на независим оценител на имоти, вписан в регистъра на независимите оценители, изготвяне на пазарна оценка на началната тръжна месечна наемна цена за отдаване под наем на обособена част от имот - площадка за разполагане на атракционни съоръжения за активни забавления, с площ от 770 кв.м, представляваща част от УПИ IV, целият с площ от 5881 кв.м, отреден „За озеленяване и спорт“ в кв.3 по ПУП-ПРЗ на парк „Езеро“, гр. Бургас, съответстващ на ПИ с идентификатор 07079.622.106 по КККР на гр. Бургас за разполагане на съоръжения за активни забавления, определена в размер на 1540 (хиляда петстотин и четиридесет) лева, без ДДС.
	При определяне размера на началната тръжна месечна наемна цена е взет предвид факта, че съоръжението, което ще бъде разположено върху общинския имот е на открито и ще работи предимно през по-топлата част от годината и когато атмосферните условия позволяват. В този смисъл за активен сезон би следвало да се приеме периода от месец април до месец октомври, включително, а за неактивен сезон  - от месец ноември до месец март, включително. 
С оглед предназначението на имота, естеството на инвестицията, специфичните изисквания към предмета на сделката, нейното сключване и изпълнение, целесъобразно е да бъде проведен публичен търг с тайно наддаване, при определени минимални изисквания за допускане на  участниците в тръжната процедура: 
1.	Да предложат размер на инвестиция в имота не по-малък от 600000 (шестстотин хиляди) лева за производство, доставка и монтаж на съоръженията;
2.	Да предложат разкриване на не по-малко от 15 работни места;
3.	Да предложат срок за реализация на инвестицията – не по-дълъг от 12 /дванадесет/ месеца от датата на сключване на договора.
Имотът не е включен в Раздел IV.1. „Общински нежилищни имоти за отдаване под наем чрез провеждане на публично оповестен търг/конкурс“ на приетата от Общински съвет – Бургас Годишна програма за управление и разпореждане с общинската собственост на Община Бургас за 2024 г., поради което същата следва да бъде допълнена. 
Предвид изложеното и на основание правомощията ми по чл. 73, ал. 1 от Правилника за организацията и дейността на Общинския съвет и взаимодействието му с Общинската администрация на община Бургас, предлагам Общински съвет – Бургас, на основание чл. 21, ал. 1, т. 8 от Закона за местното самоуправление и местната администрация, чл. 14, ал. 7 от Закона за общинската собственост и чл. 14, ал. 1 и ал. 2 от Наредбата за реда за придобиване, управление и разпореждане с общински имоти и вещи, приета с решение на Общински съвет - Бургас, да вземе следните

РЕШЕНИЯ:
	I. Допълва Годишната програма за управление и разпореждане с общинската собственост на Община Бургас за 2024 г. в раздел IV.1. „Общински  нежилищни имоти за отдаване под наем чрез провеждане на публично оповестен търг/конкурс“ със следния имот, представляващ обособена част от имот - площадка за разполагане на атракционни съоръжения за активни забавления, с площ от 770 кв.м,  представляваща част от УПИ IV, целият с площ 5881кв.м, отреден „За озеленяване и спорт“ в кв.3 по ПУП-ПРЗ на парк „Езеро“, гр. Бургас, съответстващ на ПИ с идентификатор 07079.622.106 по КККР на гр. Бургас - публична общинска собственост.
II. Да се отдаде под наем, за срок от 10 (десет) години, чрез провеждане на публичен търг с тайно наддаване на обособена част от имот - площадка за разполагане на атракционни съоръжения за активни забавления, с площ от 770 кв.м,  представляваща част от УПИ IV, целият  с площ 5881 кв.м, отреден „За озеленяване и спорт“ в кв.3 по ПУП-ПРЗ на парк „Езеро“, гр. Бургас, съответстващ на ПИ с идентификатор 07079.622.106 по КККР на гр. Бургас - публична общинска собственост, с начална тръжна месечна наемна цена 1540 (хиляда петстотин и четиридесет) лева без ДДС за разполагане на атракционни съоръжения за активни забавления –тип въжена градина за деца и възрастни . 
III. Определя следните изисквания към кандидатите:
Да предложат размер на инвестиция в имота не по-малък от 600 000 (шестстотин хиляди) лева за производство, доставка и монтаж на съоръженията;
Да предложат разкриване на не по-малко от 15 работни места;
Да предложат срок за реализация на инвестицията – не по-дълъг от 12 /дванадесет/ месеца от датата на сключване на договора.
Кандидатите в публичния търг трябва да представят, задължително изработена от проектант с пълна проектантска правоспособност, схема и /или проект за разполагане на обектите, които ще се поставят в имота, предмет на тръжната процедура, в съответствие с изискванията на ЗУТ и приложимите към него наредби; да изготви ситуационно решение и необходимите инвестиционни проекти за изграждане на временни връзки за захранване на отделните съоръжения в съответствие с действащата нормативна уредба; да бъдат предвидени и в последствие поставени екотоалетни; към ситуационното решение да се посочи достъпен маршрут за населението, включително и за хора с увреждания.
Предлаганите съоръжения следва да бъдат стриктно обвързани с предлаганата схема и/или проекта за разполагането им. В предложението трябва да са посочени техните характеристики, включително, но не само: площ, височина и точно местоположение на съоръжението по предлаганата схема.
Спечелилият участник е длъжен изцяло за своя сметка и на своя отговорност да съгласува разполагането на съоръженията и преместваемите обекти със съответните инфраструктурни дружества, като се сдобие с необходимите разрешителни за извършване на дейността.
Кандидатите, чиито предложения не отговарят на гореописаните условия, няма да бъдат допуснати до отваряне на наддавателното ценово предложение.
Кандидатите да поемат всички разходи за ел.енергия, вода, сметопочистване и други консумативи в наетият обект.
След изтичане срока на договора да се възстанови площадката в първоначалният й вид.
Приложения: Акт № 1467/09.11.1999 г. за публична общинска собственост; Скица извадка от КК на гр. Бургас; Скица извадка от ПУП на парк „Езеро“; Инвестиционно предложение.


ДИМИТЪР НИКОЛОВ
  Кмет на Община Бургас

Съгласувал:
ЗЛАТИНА ГЕОРГИЕВА 
Директор на дирекция ПНО

Изготвил: 
ЖИВКО ДИМИТРОВ 
Директор на дирекция УОС

